b'\n_START_ARTICLE_\nPeter Friedrich Wilhelm\n_START_SECTION_\nLiv og virke\n_START_PARAGRAPH_\nHan var den eneste s\xc3\xb8nn av hertug og fyrstbiskop av L\xc3\xbcbeck, senere f\xc3\xb8rste hertug av Oldenburg, Frederik August og hustru Ulrike Friederike Wilhelmine av Hessen-Kassel. I \xc3\xa5rene 1769\xe2\x80\x9370 studerte han i Kiel hvoretter han sammen med overhoffmester von Kappelmann, kammerherre Frederik Christian von Qualen samt filosofen Johann Gottfried von Herder la ut p\xc3\xa5 en lengre reise til blant annet Darmstadt og senere Goethe i Strasbourg. Han reiste siden videre uten ledsagerne til Paris, Bruxelles og London og vendte omsider nedtrykt og forvirret hjem.\n_START_SECTION_\nEkteskapsplaner\n_START_PARAGRAPH_\nI 1773 ble Peter Friedrich Wilhelm valgt til koadjutor i L\xc3\xbcbeck og i desember samme \xc3\xa5r deltok han i farens innsettelse som f\xc3\xb8rste hertug av Oldenburg og Delmenhorst. Foreldrene hadde, meget mot s\xc3\xb8nnens vilje, i samarbeid med det russisk hoff, arrangert en ekteskapelig forbindelse med prinsesse Charlotte von Hessen-Darmstadt (1755\xe2\x80\x931785). Han fors\xc3\xb8kte \xc3\xa5 unnslippe planene ved \xc3\xa5 r\xc3\xb8mme, men ble oppdaget og sendt avsted ut p\xc3\xa5 en ny reise mot Darmstadt for \xc3\xa5 m\xc3\xb8te sin vordende hustru. Forkledd stakk han av fra slottet i byen natten f\xc3\xb8r bryllupsfestlightene skulle inntreffe, men ble gjenfunnet et par dager senere. Reiseledsagerne besluttet ikke \xc3\xa5 ta ham med tilbake til Darmstadt, men informerte i stedet hoffet i Oldenburg om at de ville legge veien om Sveits. Faren ble rasende, og forviste s\xc3\xb8nnen til Eutin, hvor han tok opphold p\xc3\xa5 godset Stendorf.\n_START_SECTION_\nIkke egnet som regent\n_START_PARAGRAPH_\nDet ble nedsatt en kommisjon som skulle unders\xc3\xb8ke prinsens tilstand, denne konkluderte med at Peter Friedrich Wilhelm var p\xc3\xa5 vei vekk fra den lutheranske tro og p\xc3\xa5 vei mot den katolske. Blant annet derfor var han ikke lenger egnet som koadjutor i L\xc3\xbcbeck eller som tronf\xc3\xb8lger i Oldenburg. I stedet ble fetteren Peter I Friedrich Ludwig von Oldenburg (1755\xe2\x80\x931829), s\xc3\xb8nn av farens bror Georg Ludwig, i 1776 innsatt som koadjutor. Han skulle ogs\xc3\xa5 overta administrasjonen av Oldenburg, samt innsettes i arverekken etter Peter Friedrich Wilhelm. _NEWLINE_Kong Christian VII ga den egentlige tronf\xc3\xb8lgeren et standsmessig oppholdssted p\xc3\xa5 slottet i Pl\xc3\xb8n, hvortil prinsen kom i mars 1777. Her beskjeftiget han seg med \xc3\xa5 lese b\xc3\xb8ker p\xc3\xa5 fransk og engelsk, samt med tegning og musikk. Med tiden forlikte han seg ogs\xc3\xa5 med foreldrene. Da faren d\xc3\xb8de 6. juli 1785, ble fetteren innsatt som administrator men overtok ikke selve hertugtittelen. Den tok han f\xc3\xb8rst etter den 2. juli 1823, hvor den egentlige hertug, Peter Friedrich Wilhelm, d\xc3\xb8de etter kort tids sykdom. 22. august samme \xc3\xa5r ble han f\xc3\xb8rt til L\xc3\xbcbeck for \xc3\xa5 gravlegges i byens domkirkes biskopelige kapell, hvor foreldrene ogs\xc3\xa5 l\xc3\xa5.'